text: শাস্ত্রীর সঙ্গে কি কথা হয়েছে সৌরভ গঙ্গোপাধ্যায়ের! – মহারাজের উত্তর ভাইরাল সোশ্যাল মিডিয়ায় | এখনখবর
  শাস্ত্রীর সঙ্গে কি কথা হয়েছে সৌরভ গঙ্গোপাধ্যায়ের! – মহারাজের উত্তর ভাইরাল সোশ্যাল মিডিয়ায়
  জল্পনা চলছিলই, সৌরভ গঙ্গোপাধ্যায় ভারতীয় ক্রিকেট বোর্ডের প্রেসিডেন্টের দায়িত্ব নেওয়ার পর ভারতীয় দলের কোচ রবি শাস্ত্রীর সঙ্গে তাঁর রসায়নটা ঠিক কী দাঁড়াবে! দুজনের মধ্যে সম্পর্ক যে ভালো নয় তা সকলের জানা।
  কলকাতায় ফেরার পর একটি সাংবাদিক সম্মেলনে শাস্ত্রীকে নিয়ে প্রশ্ন করা হয় সৌরভকে। তার উত্তরে দাদা যা বললেন তা ইতিমধ্যেই ভাইরাল সোশ্যাল মিডিয়ায়। সৌরভকে প্রশ্ন করা হয় তিনি প্রেসিডেন্টের দায়িত্ব নেওয়ার পরে কি রবি শাস্ত্রীর সঙ্গে কথা বলেছেন? তার উত্তরে দাদা বলেন, "কেন? উনি আবার কী করলেন?" এই উত্তর দেওয়ার সময় তাঁর মুখে এক অদ্ভুত হাসি দেখা যায়।
  সৌরভ-শাস্ত্রী দ্বৈরথের শুরু ২০১৬ সালে। তখন বোর্ডের উপদেষ্টা কমিটির প্রধান ছিলেন সৌরভ। তিনি ছাড়াও সেই কমিটিতে ছিলেন শচীন তেণ্ডুলকর ও ভিভিএস লক্ষণ। ডানকান ফ্লেচার ভারতীয় দলের কোচের পদ ছেড়ে দেওয়ার পর এক বছর দলের টেকনিক্যাল ডিরেক্টরের পদে ছিলেন রবি শাস্ত্রী। তারপর ২০১৬ সালে কোচ নির্বাচন প্রক্রিয়ায় আবেদন করেন তিনি। কিন্তু সৌরভের নেতৃত্বাধীন কমিটি কোচ হিসেবে নির্বাচন করেন অনিল কুম্বলেকে। এই নির্বাচনের পরেই প্রকাশ্যে রবি শাস্ত্রী বলেছিলেন, সৌরভের জন্যই কোচের পদ পাননি তিনি। তার জবাবে দাদা বলেন, "কোচ হতে গেলে উপস্থিত থেকে ইন্টারভিউ দিতে হয়"।
  সভাপতি হবার পর সম্প্রতি এক সাক্ষাৎকারে সৌরভ বলেন, "আশা করছি কয়েক মাসের মধ্যে আমরা সব কিছু আবার আগের জায়গায় আনতে পারব। ভারতীয় ক্রিকেটে স্বাভাবিকতা ফিরে আসবে।" এই কথার মাধ্যমেই সৌরভ বুঝিয়ে দিলেন যে বোর্ড ও দলের অন্দরে সবকিছু ঠিক নেই।